## Dňa 28. – 30. augusta 2020 Jahodná pri Košiciach ožije koncom prázdnin enviro - hudobným festivalom NATURE

**Košice 25.6.2020:** Rekreačné horské stredisko **Jahodná pri Košiciach** sa stane dejiskom vôbec prvého enviro - hudobného festivalu svojho druhu na Slovensku. Festival NATURE sa bude konať **28. - 30. 8. 2020**, a spojí výnimočnú hudbu s údernými debatami o životnom prostredí. Tri dni v krásnej prírode pri Košiciach uspokoja tých, ktorým “TO” nie je jedno. ***„Do tohto projektu sme išli s tým , že cítime potrebu podporovať aktivity , ktoré sú v súlade s prírodou a nie sú prvý plán. Našou snahou je podporiť dosť veľký nezáujem o celospoločenský problém, akým nesporne klimatické zmeny sú. Náš koncept síce vychádza z klasického festivalového formátu , no dve tretiny sú atypické . Viac pripomínajú konferenciu o zmenách v prírode a o "normálnom"- nie konzumnom životnom štýle. Festival tým napĺňa ambície byť vôbec prvým podobným formátom na Slovensku so snahou ľuďom – návštevníkom, nenásilne vysvetľovať. Toto je hlavný, edukatívny, charakter podujatia. Je potrebné mať každý deň na pamäti, že jedine vystúpením zo svojich komfortných zón môžeme niečo s danou situáciou - samozrejme máme na mysli globálnu úroveň - urobiť . A aby tieto vážne myšlienky boli lepšie stráviteľné "namixovali" sme do toho zhruba jednu tretinu super hudby, ktorá je takisto vyberaná na základe istých enviro parametrov.“*** vysvetlil Rastislav Šimko, riaditeľ festivalu NATURE.

Festival NATURE podporí aj samotné mesto Košice. ***„Festival NATURE 2020 vnímame ako konkrétnu aktivitu, ktorá priamo medzi obyvateľmi propaguje myšlienky a vízie toho, čo by sme boli radi, keby si osvojil každý z nás. Našim spoločným cieľom je, aby sme mali skutočne Zelené mesto. Tak naplníme aj ciele projektu Európskeho hlavného zeleného mesta, o ktorý sa chceme uchádzať. Chceme, aby mesto Košice bolo lídrom v oblasti starostlivosti o životné prostredie, kvalitu ovzdušia, nakladania s odpadmi, ochranu vodných zdrojov, znižovanie rôznych druhov emisií a v podpore zelených riešení,“***uviedol námestník primátora mesta Košice Marcel Gibóda (nezávislý).Festival, kde sa bude nielen tancovať a hodovať, ale aj diskutovať

**Vezmite rodinu pod stan – festival NATURE je pre každého**

Jana Kirschner, Korben Dallas, Dennyiah, Martin Geišberg, Wandererove segry, Akustika, Eniesa či Lomnické Čháve , to je len zopár lákadiel hudobného line up-u. K nim sa pridajú diskusné fóra, kde budú fundovaní odborníci rozoberať pálčivé environmentálne témy. Kanaďan Allan Bussard sa podelí so skúsenosťami z rozvojovej Afriky, Lenka Mynařová prezradí, že aj použitý fritovací olej nemusí byť na zahodenie, Diskutovať príde aj europoslanec Michal Wiezik, vedúci zastúpenia Európskej komisie na Slovensku a bývalý český minister životného prostredia Ladislav Miko, Lucia Kišš zo Slovenskej agentúry pre medzinárodnú spoluprácu, organizátori prvej klimatickej konferencie na Slovensku Daniela Piršelová a Peter Krajčík, Yehuda Tagar, enviroaktivista Erik Baláž, doktor Ján Stránský, Juraj Hipš a ďalší. Diskusie bude moderovať Michal Sabo a Radka Kovaľ Mazáková.

Festival je viacgeneračný a vrelo pozýva celé rodiny. Program je koncipovaný tak, aby si každá veková kategória prišla na svoje . Pripravuje sa SRANDA stan, v ktorom bude divadlo Na hojdačke prezentovať enviro hru pre deti , cvičenie jogy, tvorivé workshopy či stand-upy Lukáša Latináka.V príjemnom tieni to bude fantastická oddychová platforma pre každého. K tomu všetkému nesmie chýbať chutný eko catering mysliaci aj na vegetariánov či vegánov, pokus o čo najmenšie množstvo odpadu na festivale, eko stanové mestečko a veľa ďalších sprievodných aktivít.

### Na festival „pešibusom“

Najekologickejšie by bolo, prísť na festival na Jahodnej po svojich, prípadne na bicykli. To sa však nepodarí každému a preto bude pripravených niekoľko alternatív. Z Košíc bude, vďaka spolupráci s Dopravným podnikom mesta Košice, zriadená kyvadlová doprava elektroautobusmi, tie budú doplnené o elektromobily od ďalších partnerov festivalu. Okrem dopravy sa bude apelovať na nízku uhlíkovú stopu aj pri stravovaní či pitnom režime. Návštevníkom NATURE budú adresované výzvy ako, čapovať si vodu z cisterien do vlastných ekologických fliaš, jesť menej mäsa, prísť peši či nazbierať cestou kôpku odpadkov z lesa.

### Motto festivalu NATURE : “…až keď bude otrávená posledná rieka a vyrúbaný posledný strom , snáď pochopíme, že peniaze sa jesť nedajú. Nedovoľme nám prísť až sem…”

Program ako aj všetky ďalšie informácie sú na webe: [www.festivalnature.sk](http://www.festivalnature.sk) alebo sociálnych sieťach.

Lístky v predaji na Predpredaj.sk